Vzhľadom na to, že v dokumente k európskemu programu bezpečnosti letectva sa opisujú postupy, ktoré sa uplatňujú pri spoločnom manažmente bezpečnosti na európskej úrovni, a najmä spôsoby, akými Európska komisia, členské štáty a EASA spolupracujú pri odhaľovaní nebezpečných situácií a prijímaní náležitých opatrení na zníženie bezpečnostných rizík na minimum, dokument k európskemu programu bezpečnosti letectva pomáha objasniť, v čom spočívajú rôzne povinnosti týkajúce sa bezpečnosti v rámci EÚ, a zároveň vysvetľuje, ako môže EÚ ako celok dosiahnuť a udržať uspokojujúcu výkonnosť v oblasti bezpečnosti. Okrem toho sa ním pre všetky subjekty zainteresované na otázke bezpečnosti zabezpečí transparentnosť.

Dokument k európskemu programu bezpečnosti letectva nemá nahradiť bezpečnostné programy jednotlivých členských štátov, ale skôr ich doplniť. Keďže mnohé pravidlá a činnosti spojené s bezpečnosťou letectva sa prijímajú a koordinujú na úrovni EÚ, členské štáty by sa v rámci dokumentu k svojmu národnému bezpečnostnému programu mali odvolávať na dokument k európskemu programu bezpečnosti letectva. Tak môžu v plnej miere objasniť, ako sa bezpečnosť letectva riadi na ich vnútroštátnom území, ako sa to od nich vyžaduje na základe Chicagského dohovoru. Keďže EÚ už v mnohých oblastiach bezpečnosti letectva prijala právne predpisy, členské štáty nemôžu opísať spôsob, akým riadia bezpečnosť, bez toho, aby zahrnuli rozmer EÚ.

Hoci môže obsahovať niektoré potenciálne prvky (napr. niektoré z činností alebo pravidiel môžu byť zavedené, no v plnej miere sa nevykonávajú), jeho hlavným účelom nie je stanoviť plány do budúcnosti. Dokument k európskemu programu bezpečnosti letectva zachytáva všetky pravidlá a postupy, ktoré integrovaným spôsobom prispievajú k prevencii nehôd a k bezpečnosti leteckých činností v Únii.

V dokumente k európskemu programu bezpečnosti letectva sa vysvetľuje, ako sa riadi bezpečnosť v EÚ a jej členských štátoch, a to aj prostredníctvom právnych predpisov Únie, ako aj iných politík, postupov a opatrení.

Európsky program bezpečnosti letectva pozostáva z integrovaného súboru nariadení na úrovni Únie spolu s činnosťami a postupmi, ktoré sa používajú pri spoločnom manažmente bezpečnosti civilného letectva na európskej úrovni. Nie je to plán činností, ale na úrovni EÚ skôr funkčne zodpovedá národnému bezpečnostnému programu, ako sa opisuje v prílohe 19 k Chicagskému dohovoru.

Niekoľko z uvedených opatrení sa v posledných rokoch vykonáva. V tejto súvislosti sa prijalo najmä nariadenie (EÚ) č. 376/2014 o ohlasovaní udalostí, ich analýze a na ne nadväzujúcich opatreniach v civilnom letectve. Komisiou predložený návrh nariadenia Európskeho parlamentu a Rady o spoločných pravidlách v oblasti civilného letectva a o zriadení Agentúry Európskej únie pre bezpečnosť letectva, ktorým sa zrušuje nariadenie Európskeho parlamentu a Rady (ES) č. 216/2008 (COM (2015) 613) ďalej prispieva k vykonávaniu opatrení uvedených v oznámení Komisie z roku 2011 s cieľom stanoviť a udržať vysokú a jednotnú úroveň bezpečnosti civilného letectva a ochrany životného prostredia v Európe.

Okrem zmeneného právneho rámca sa manažment bezpečnosti vyvíja aj v iných oblastiach; jedným z príkladov je vývoj činností, ktoré vykonáva EASA v súvislosti s kontrolami dodržiavania noriem. Navyše bol zvýraznený rozmer posilňovania európskej bezpečnosti, najmä po reorganizácii, ktorá sa v agentúre EASA uskutočnila v roku 2014.

Európsky program bezpečnosti letectva je doplnený európskym plánom pre bezpečnosť letectva, ktorý identifikuje špecifické riziká v súčasnosti ovplyvňujúce bezpečnostný systém letectva Únie a navrhuje opatrenia na zmiernenie týchto rizík. Zatiaľ čo doposiaľ bol proces vypracovávania európskeho plánu pre bezpečnosť letectva do značnej miery vnútornou záležitosťou agentúry EASA, dozrel čas, aby nadobudol skutočne európsky rozmer a vlastníctvo, a to najmä prostredníctvom väčšieho zapojenia členských štátov a priemyselného odvetvia. Na tento účel bol postup vypracovávania a prijatia európskeho plánu pre bezpečnosť letectva prepracovaný tak, aby zahŕňal získané poznatky po prvom cykle vykonávania. Keďže európsky plán pre bezpečnosť letectva predstavuje dôležitý prvok systému manažmentu bezpečnosti na úrovni EÚ, Komisia sa nazdáva, že v dokumente k európskemu programu bezpečnosti letectva by mal byť podrobnejšie opísaný postup jeho vypracovávania, prijatia a aktualizácie.

Pravidlá, činnosti a procesy, ktoré sú súčasťou európskeho programu bezpečnosti letectva, by sa mali monitorovať najmä preto, aby sa posúdila ich relevantnosť a účinnosť. Toto monitorovanie výkonnosti v oblasti bezpečnosti by sa malo opierať o ukazovatele, ktoré by mohli zahŕňať dodržiavanie pravidiel, mieru určitých typov bezpečnostných udalostí, počet nehôd alebo smrteľných úrazov a zrelosť systémov manažmentu bezpečnosti.

Tieto ukazovatele používajú štáty s cieľom určiť vnútroštátnu prijateľnú úroveň výkonnosti v oblasti bezpečnosti, ktorú vyžaduje ICAO a ktorá označuje minimálnu úroveň výkonnosti v oblasti bezpečnosti v civilnom letectve, ktorá by sa mala dosiahnuť na vnútroštátnej úrovni. Stanovuje sa v rámci každého národného bezpečnostného programu.

Prijateľná úroveň výkonnosti v oblasti bezpečnosti, ktorá sa má v Únii dosiahnuť, by mohla byť rovnako vymedzená v európskom pláne pre bezpečnosť letectva s cieľom lepšie monitorovať výkonnosť v oblasti bezpečnosti v systéme letectva EÚ a určiť zmeny, ktoré by sa mali vykonať na rôznych úrovniach, aby sa dosiahli ďalšie zlepšenia v oblasti bezpečnosti.

Druhé vydanie dokumentu k európskemu programu bezpečnosti letectva, v ktorom sa odrážajú uvedené zmeny a opisuje spôsob, akým sa v súčasnosti riadi bezpečnosť letectva v Európskej únii a jej členských štátoch, sa prijíma ako príloha k tejto správe.